NORAKSTS

|  |  |
| --- | --- |
| 24.10.2024. | Nr.13/17 |

**neapbūvēta zemesgabala Ziediņu ceļā 1b, Jelgavā**

**atsavināšanas uzsākšana un izsoles noteikumu apstiprināšana**

**Atklāti balsojot: PAR – 14** (R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, A.Pagors, G.Kurlovičs, A.Rublis, A.Tomašūns), **PRET – nav**, **ATTURAS – nav**,

Jelgavas valstspilsētas pašvaldībai piederošs neapbūvēts zemesgabals 2472 m2 platībā ar kadastra apzīmējumu 09000280381 Ziediņu ceļā 1B, Jelgavā (turpmāk - Zemesgabals) ierakstīts Zemgales rajona tiesas Jelgavas pilsētas zemesgrāmatas nodalījumā Nr. 100000875936 ar kadastra numuru 09000280405.

Saskaņā ar Jelgavas pilsētas teritorijas plānojumu 2009.-2021. gadam (apstiprināts ar Jelgavas pilsētas domes 2017. gada 23. novembra lēmumu Nr. 13/2), Zemesgabala atļautā izmantošana ir rūpnieciskās ražošanas objektu apbūve.

No Publiskas personas mantas atsavināšanas likuma (turpmāk - Atsavināšanas likums) 4. panta pirmās daļas izriet, ka publiskas personas nekustamo īpašumu var atsavināt, ja tas nav nepieciešams pašvaldības funkciju nodrošināšanai. Zemesgabals nav nepieciešams pašvaldības autonomo funkciju realizēšanai.

Atsavināšanas likuma 3. panta pirmās daļas 1. punktā noteikts, ka publiskas personas nekustamo īpašumu var atsavināt, pārdodot to izsolē.

Saskaņā ar Atsavināšanas likuma 8. panta nosacījumiem, atsavināšanai paredzētā nekustamā īpašuma novērtēšanu organizē un mantas nosacīto cenu apstiprina pašvaldības institūcija, novērtēšanai pieaicinot sertificētu vērtētāju.

Nekustamā īpašuma vērtētājs Ģirts Kļaviņš (Latvijas īpašumu vērtētāju asociācijas īpašumu vērtētāja profesionālās kvalifikācijas sertifikāts nekustamā īpašuma vērtēšanai Nr.88, derīgs līdz 2025. gada 21. jūnijam), novērtēja Zemesgabalu un noteica tā tirgus vērtību 15300,00 *euro* (piecpadsmit tūkstoši trīs simti *euro*, 00 centi)*.*

Nekustamā īpašuma Valsts kadastra informācijas sistēmā Zemesgabala kadastrālā vērtība ir noteikta 829,00 *euro* (astoņi simti divdesmit deviņi *euro*, 00 centi).

Atsavināšanas likuma 36. panta trešā daļa nosaka, ka, pārdodot publiskas personas nekustamo īpašumu uz nomaksu, nomaksas termiņš nedrīkst būt lielāks par pieciem gadiem. Par atlikto maksājumu pircējs maksā sešus procentus gadā no vēl nesamaksātās pirkuma maksas daļas un par pirkuma līgumā noteikto maksājumu termiņu kavējumiem - nokavējuma procentus 0,1 procenta apmērā no kavētās maksājuma summas par katru kavējuma dienu.

Jelgavas valstspilsētas pašvaldības īpašuma atsavināšanas komisija 2024. gada 6. septembrī noteica Zemesgabala nosacīto cenu 15300,00 *euro* (piecpadsmit tūkstoši trīs simti *euro*, 00 centi), izsoles soli 1000,00 *euro* (viens tūkstotis *euro*, 00 centi), nodrošinājumu 1530,00 *euro* (viens tūkstotis pieci simti trīsdesmit *euro*, 00 centi), reģistrācijas maksu 50,00 *euro* (piecdesmit *euro*, 00 centi)un nomaksas termiņu – 5 gadus.

Saskaņā ar Pašvaldību likuma 10. panta pirmās daļas 16. punktu, Publiskas personas mantas atsavināšanas likuma 3. panta pirmās daļas 1. punktu, 4. panta pirmo daļu, 8. pantu, 15. pantu, 36. panta trešo daļu un Jelgavas valstspilsētas pašvaldības īpašuma atsavināšanas komisijas 2024. gada 6. septembra lēmumu Nr. 7/3 “Neapbūvēta zemesgabala Ziediņu ceļā 1B, Jelgavā atsavināšana”,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Atsavināt Jelgavas valstspilsētas pašvaldībai piederošu neapbūvētu zemesgabalu Ziediņu ceļā 1B, Jelgavā (kadastra numurs 09000280405, kadastra apzīmējums 09000280381, platība 2472 m2), pārdodot to mutiskā izsolē ar augšupejošu soli.
2. Noteikt neapbūvēta zemesgabala Ziediņu ceļā 1B, Jelgavā, pārdošanas nosacīto cenu (izsoles sākumcenu) cenu 15300,00 *euro* (piecpadsmit tūkstoši trīs simti *euro*, 00 centi), izsoles soli 1000,00 *euro* (viens tūkstotis *euro*, 00 centi), nodrošinājumu 1530,00 *euro* (viens tūkstotis pieci simti trīsdesmit *euro*, 00 centi), reģistrācijas maksu 50,00 *euro* (piecdesmit *euro*, 00 centi)un nomaksas termiņu – piecus gadus.
3. Apstiprināt neapbūvēta zemesgabala Ziediņu ceļā 1B, Jelgavā izsoles noteikumus (pielikumā).
4. Jelgavas valstspilsētas pašvaldības Izsoles komisijai rīkot neapbūvēta zemesgabala Ziediņu ceļā 1B, Jelgavā izsoli normatīvajos aktos noteiktajā kārtībā.

Domes priekšsēdētāja vietniece *(paraksts)* R.Vectirāne

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2024. gada 24. oktobrī